***Power Station*** *inclusiv* ***Engagement Unit (Unitatea de implicare a publicului)***

*Parteneri locali:* **Universitatea de Vest Timișoara; MetruCub; F.I.T.T.**

*Parteneri internaționali:* **Novi Sad 2021; Eleusis 2021**

*Perioada:* pe parcursul anului

În 2019, vom continua să dezvoltăm capacitatea operatorilor culturali de a concepe și gestiona proiecte internaționale la Timișoara.

Organizăm seminarii **TMwork** pe diferite teme, printre care spațiul public, implicarea publicului și capacitatea tehnică pentru evenimentele de mari dimensiuni. Susținem **vizitele de studiu** în străinătate, participările la întâlniri de networking din Europa, întâlnirile cu partenerii și experiențele de învățare. Organizăm **stagii de practică**, în funcție de apelurile de proiecte și colaborările pe bază de contract anunțate. În fine, iar acesta este cel mai important aspect, **urmărim implicarea** în proiectele TM2021 și includerea tuturor partenerilor noștri.

Dezvoltarea publicului este o activitate centrală a **Unității de implicare a publicului**, oferind ateliere și experiențe practice pe teme legate de strategii, mediere și întâmpinarea publicului.

Vom continua întâlnirile noastre deschise, **Café21**, pe teme de interes european, care se concentrează pe ideea de Oraș și pe felul în care locuirea urbană contribuie la schimbarea culturilor, a copiilor și a simțurilor noastre. De patru ori pe parcursul anului 2019, în locuri de întâlnire specifice.

A doua Școală de Vară, în parteneriat cu Universitatea de Vest Timișoara.

Ne propunem organizarea unui al doilea **Lab for European Project Making** la începutul verii 2019, în parteneriat cu Eleuvsis 2021 și Novi Sad 2021, capitalele culturale cu care suntem înfrățiți.

***XTENSII***

În afară de programul cultural dezvoltat pentru Dosarul de candidatură, inițiem o serie de **Xtensii** – intervenții și colaborări cu evenimente deja consacrate în Timișoara. Prin programul **Xtensii** adăugăm noi secțiuni sau programe la inițiative deja existente, concentrându-ne pe dezvoltarea de capacități și construirea de rețele internaționale, în scopul de a consolida peisajul cultural din Timișoara și nu numai.

***Festivalul de chitară***

Trei seri diferite, dedicate euro-regiunii DCMT (Dunăre-Criș-Mureș-Tisa) care se vor organiza în cadrul acestui festival popular. Chitariști din Belgrad, Serbia și Szeged, Ungaria vor fi invitați să susțină concerte, internaționalizând astfel programul.

**JazzTM**

Evenimentul are loc anual în luna iulie, desfășurându-se în spații publice din Timișoara. Acesta este organizat de Primăria Municipiului Timișoara și implementat în colaborare cu Centrul Cultural Plai.

Timișoara 2021 contribuie la dezvoltarea festivalului prin adăugarea unei noi secțiuni în cadrul evenimentului, respectiv zona de Master Class. Extensia va avea loc în Piața Libertății, într-o structură arhitecturală aliniată la imaginea JazzTM 2019 și va include sesiuni conduse de artiștii invitați la JazzTM și interviuri cu aceștia realizate de moderatorul festivalului.

**Festivalul de Film Central-European**

Ediția din 2019 marchează 30 de ani de la Căderea Cortinei de fier. Colaborarea dintre Timișoara 2021 și FFCE se va materializa printr-o serie de filme care se vor proiecta pe parcursul anului și care vizează această perioadă istorică. Festivalul din Toamnă va include două zile dedicate proiecțiilor pe tema Revoluției din România, cât și a altor revoluții europene. Fiecare eveniment va fi urmat de o dezbatere cu întrebări din public.

**Timishort**

Ne aducem contribuția la Timishort Edu, o serie de ateliere de educație cinematografică pentru copii și tineri. Acestea se concentrează pe trei linii principale: proiecții lunare de film, urmate de discuții cu copii din clasele primare; ateliere de animație pentru copii între 10 si 14 ani: inițiere în software, realizare animație; și ateliere de creație cinematografică cu elevi de liceu.

**EUFONIA**

EUFONIA este un proiect multianual adresat tinerilor muzicieni care a fost lansat în 2018. Includerea Cursurilor de Măiestrie în cadrul EUFONIA (16-29 septembrie) va spori dimensiunea internațională a evenimentului prin intermediul conexiunilor construite împreună cu Timișoara 2021. EUFONIA promovează muzica clasică, formarea de legături, prin excelența celor 15 artiști internaționali aleși.

**Festivalul Baroc**

Colaborăm la organizarea unei stagiuni care cuprinde cinci concerte tematice care vor fi realizate la Biserica Romano-Catolică (din Piața Bălcescu). Concertele vor fi susținute lunar începând cu luna mai și terminând cu cea de-a opta ediție a Festivalului Baroc Timișoara în luna octombrie. Toate acestea cu intenția de a familiariza adulții și copiii cu istoria barocă a Timișoarei.

***CafeKultour***

Acest eveniment se va desfășura în aprilie fiind organizat de către Institutul Francez și Centrul Cultural German, în 2019 urmând să ajungă la cea de-a 15-a ediție. Timișoara 2021 își va aduce contribuția prin implicarea unor noi categorii de public. Festivalul va include noi evenimente care vor avea loc în timpul după-amiezilor și care sunt dedicate copiilor și tinerilor - „Chocolat Kultour”

**LitVest**

Organizat anual de Biblioteca Județeană Timiș, LitVest continuă să fie lumina călăuzitoare a literaturii în spații publice și neconvenționale. Cu sprijinul Timișoara 2021, se va organiza un număr mai mare de lecturi publice.

**Salvați Patrimoniul Timișoarei**

Această Xtensie aduce în lumină clădiri istorice care nu mai există și care și-au pus amprenta asupra orașului. Timișorenii sunt invitați să cunoască clădiri care au fost demolate, prin intermediul fotografiilor imprimate pe mash-uri de mari dimensiuni ce vor fi expuse în întregul oraș.

***Stația: REFLECȚII***

Stația Reflecții are rolul de a aduna amintiri, emoții și revelații din trecutul recent și tumultos. O serie de inițiative vor sublinia în 2019 importanța memoriei colective și a simțului comunitar.

***Heritage Contact Zone***

*Parteneri*: Memorialul Revoluției și alți 5 parteneri europeni

*Perioada*: pe parcursul anului

Heritage Contact Zone (HCZ) este un proiect câștigător finanțat de Creative Europe, programul cadru al UE pentru sprijinirea culturii. Acesta a fost conceput cu ocazia celebrării Anului European al Patrimoniului Cultural, organizat de 6 parteneri europeni, printre care și Timișoara 2021. Traseul generează o serie de activități de mare vizibilitate, conduse de cetățeni și care au ca punct central patrimoniul contestat. Cinci ateliere participative organizate în cinci țări vor avea ca finalitate cinci expoziții locale pe tema „noului” Patrimoniu European, care vor include obiecte și povești care atrag atenția asupra unor patrimonii marginalizate sau ascunse, precum Revoluția ‘89 din Timișoara, migrația din Algeria spre Marsilia, sclavia din Amsterdam sau Holocaustul din Budapesta. Aceste expoziții locale vor fi însoțite de o expoziție transnațională online.

Heritage Contact Zone (HCZ) are scopul de a spori participarea la crearea unei viitoare memorii culturale europene bazată pe incluziune. Acesta privește siturile de patrimoniu ca pe niște zone de contact pentru procesarea aspectelor conflictuale din istoria europeană.

***Teatrul ca Rezistență***

*Parteneri:***Asociația Română pentru Promovarea Artelor Spectacolului; Auăleu**

*Teatre colaboratoare:* Teatrul Național „Mihai Eminescu” Timişoara, Teatrul Maghiar de Stat „Csiky Gergely” Timişoara, Teatrul German de Stat Timişoara, Teatrul pentru Copii și Tineret „Merlin” Timișoara, Teatrul Thespis Timișoara

*Perioada*: pe parcursul anului

Proiectul este orientat pe cercetare. Rezultatele acestuia vor fi prezentate publicului prin intermediul unor evenimente și al unor discuții, al filmelor documentare și al unui fanzin dedicat care se va tipări o dată la trei luni. Acesta va implica oameni de teatru, spectatori, critici și legende.

Timișoara este marcată de rolul pe care l-a jucat în cadrul Revoluției din 1989. Curajul demonstrat într-o perioadă intensă care a dus la pierderea multor vieți, subliniază rezistența oamenilor care au înfăptuit schimbarea, în ciuda riscurilor. Orașul a rezistat de unul singur și a generat energia care a determinat schimbarea, redefinind România de astăzi.

Ce rol au avut teatrele în aprinderea acestei scântei a schimbării? Cum s-a oglindit rezistența democratică în acțiunile și repertoriul acestora, de dinainte și de după Revoluție? Întrebări importante atunci când ne propunem să luăm pulsul trecutului și al viitorului.

**Teatrul ca Rezistență** este un proiect integrat în Stația REFLECȚII și este o componentă esențială a încercării noastre de a crea o conexiune între cercetarea istorică și cultura contemporană. Europa are nevoie și să-și înțeleagă trecutul. Timișoara a fost unul dintre principalele motoare ale transformării continentului pentru totdeauna.

***Arhive digitale***

*Parteneri*: **Universitatea** **Politehnica**

*Perioada*: pe parcursul anului

Platforma digitală este un pas esențial pentru întregul program cultural. În Dosarul de candidatură au fost definite mai multe proiecte despre "memorie", fiecare având site-uri separate pentru proiectele lor specifice. Intenționăm să creăm o „navă-mamă” care să permită conservarea, arhivarea si integrarea datelor culturale în alte platforme digitale europene, ca Europeana Collections, platforma digitala culturala europeana. Am ales să creăm o platformă digitală unică, care să integreze amintiri, imagini și povești colectate în cadrul mai multor proiecte. Aceasta va permite indexarea, publicarea și distribuirea prin Europeana Collections.

***Pe urmele lui Bartok***

*Partener*: **SoundUpdates**

*Perioada*: pe parcursul anului 2019

În 2019 ne continuăm călătoria pe urmele lui Bartok Bela. După succesul din 2018, când folclorul cules de reputatul compozitor a fost reinterpretat în ritmuri de jazz de Lucian Ban, John Surman și Mat Maneri, continuăm cu noi abordări interpretate și susținute de muzicieni din România și străinătate. Ne propunem să facem cât mai cunoscut numele lui Bartok și în rândul tinerilor, iar ritmurile și melodiile culese de marele compozitor vor fi reinventate în manieră electronică. Ne continuăm munca de cercetare și documentare, prin organizarea unei expoziții centrate pe personalitatea lui Bartok și pe perioada în care a trăit acesta. Programul se va concretiza pe tot parcursul anului, printr-o serie de evenimente, concerte, workshop-uri, întâlniri publice și masterclass-uri.

***Memoriile cetății***

*Parteneri*: **asociații comunitare și artiști locali și internaționali**

*Perioada*: septembrie 2019

În 2019, vom continua să organizăm activități culturale în spații publice din cartierele Timișoarei. La trei decenii distanță de la evenimentele din Decembrie 1989, ediția a II-a din Memoriile cetății va avea ca temă „Revoluția”. O serie de artiști din țară și străinătate vor interveni în cartiere, urmând ca lucrările lor să devină puncte de interes permanente în spațiile respective din oraș. Proiectul va reactiva zone diferite din Timișoara, prin activități culturale pe care urmează să le găzduiască. În paralel, vom păstra caracterul „comunitar” al proiectului și vom încuraja implicarea directă a publicului. Astfel, o parte din componenta artistică a programului va fi realizată tot de locuitorii Timișoarei, în mod direct și prin asociațiile și organizațiile civice din oraș.

***Orizonturile cunoașterii***

*Partener*: **Asociația** **Banat IT**

*Perioada*: pe parcursul anului

Partener: Asociația Banat IT. Un eveniment de creație artistică realizată cu ajutorul tehnologiei. Pornind de la premisa că tehnologia poate fi o platformă pentru expresie și artă, ne propunem să conectăm lumea IT cu cea a artiștilor, aducându-i să lucreze împreună la proiecte de artă generativă. În acest proces vor putea folosi instalații de lumină controlate electronic, imagini bi sau tridimensionale generate de computer, roboți sau alte elemente. Proiectul se va încheia cu o expoziție cu toate lucrările realizate în tandem de artiști și creatori din sectorul IT.

***Lumini captivante***

*Partener*: **Festivalul Simultan**

*Perioada*: pe parcursul anului

Realizat în parteneriat cu Asociația Simultan, acest Traseu include ateliere și două co-producții internaționale din zona de new media și arte digitale care vor fi găzduite de spațiul public. Scopul este crearea unor locuri de contemplare și interacțiune, ca răspuns la o lume excesiv de tehnologizată.

Co-producțiile vor fi prezentate la Timișoara, în cadrul Festivalului Simultan care are loc anual, iar apoi se vor face turul unor reuniuni pe teme de artă digitală din întreaga Europă.

***STAȚIA: ACTORII SCHIMBĂRII***

Oamenii sunt întotdeauna cei care generează schimbarea. Persoane, motivate de comunitatea în care trăiesc, inițiază acțiuni care clarifică probleme, vindecă răni și mențin dinamismul societății. Aceștia sunt „cei care aduc schimbări”, care calcă pe teritorii necunoscute și produc efecte.

***Invizibil/Vizibil***

***1. La frontiere - Români din Serbia***

*Partener:* Uniunea Românilor din Serbia

*Perioada:* august 2019

În 2019, locuitorii Banatului rememorează Unirea Banatului cu România, acum 100 de ani. După căderea și refacerea granițelor pe parcursul secolului trecut, unele familii s-au trezit în situația de a fi cetățeni ai unor țări diferite. Aceștia se luptă să își păstreze identitatea culturală colectivă și, în același timp, să se adapteze la un nou context. Românii, deveniți acum cetățeni sârbi, traversează granițele limbilor, ale legilor, ale visurilor.

Împreună cu un grup de artiști, cercetători și scriitori, vom organiza o expediție de-a lungul granițelor dintre cele două țări vecine, contopind sunete, imagini și tradiții. Această călătorie este prima dintre numeroasele incursiuni planificate la frontierele Banatului.

***2. O4Roma***

*Partener:* Institutul Intercultural Timișoara; Asociația Femeilor Rome din Timișoara, Novi Sad 2021; Universitatea din Novi Sad; Asociația Studenților Romi (Serbia)

*Perioada:* începe în luna septembrie 2019 și se continuă ulterior

Comunitatea romă este o parte esențială a peisajului din Timișoara, dar rămâne încă marginalizată în arena culturală. Nu există un răspuns simplu pentru acest lucru. Numai un proces continuu de susținere a inițiativelor rome într-un context natural al altor activități culturale va reuși să fie util.

Grup vulnerabil, comunitatea romă trebuie să-și găsească locul colaborări cu artiști implicați social și cu membri din comunitate – cu sau fără origini rome. Prin intermediul unor concerte, filme documentare și discursuri, artiștii vor atrage atenția asupra modului în care unii dintre membrii acestei comunități își trăiesc viața invizibili, la periferiile orașului, în comunități rurale, camuflați în „mainstream” sau sub lumina stigmatizantă a reflectoarelor presei.

**Invizibil/vizibil** este un traseu curajos care are menirea să înlăture stereotipurile, să faciliteze întâlniri care trec dincolo de orice prejudecată și transformă comunitatea.

***Clarobscur***

***Fo(u)r Public Spaces***

*Partener:* Teatrul Maghiar de Stat și Festivalul TESZT

*Perioada:* mai 2019

Continuăm ceea ce s-a început în anul 2018 alături de TESZT, și anume punerea în evidență a proiectului **Fo(u)r Public Spaces**. În cadrul Festivalului TESZT, care are loc anual în luna mai, găzduim sau producem în parteneriat patru reprezentații dedicate spațiului public. Acestea extind teritoriul clasic al festivalului prin includerea anumitor spații publice și neconvenționale din centrul orașului. **Fo(u)r Public Spaces** își propune să creeze o simbioză între spectacole și locul unde se desfășoară, scopul fiind punerea într-o lumină nouă a spațiului public.

***Monumentele, simbol al curajului***

*Partener*: Asociația Memorialul Revoluției

*Perioada*: pe parcursul anului

La 30 de ani de la Revoluția din decembrie 1989, Asociația Timișoara Capitală Culturală Europeană dorește să aducă în atenția timișorenilor, a turiștilor, cele 14 monumente realizate de către Asociația Memorialul Revoluției. Monumentele amplasate în locurile unde au căzut martirii revoluției, vor fi îmbunătățite din punct de vedere arhitectural, unele fiind iluminate cu ajutorul unor instalații de lumini, urmând ca monumentele să fie integrate într-un circuit turistic, ca punct de plecare în ceea ce a însemnat Revoluția din decembrie 1989.

***LIGHTHOUSE***

***Rezidențe artistice la/de la Timișoara***

*Perioada*: pe parcursul anului

Programul abordează rezidențele artistice pe care Timișoara 2021 și-a propus să le susțină începând cu anul 2019. În cadrul programului Lighthouse se vor susține și dezvolta un număr de șase rezidențe artistice pentru artiști invitați din afara Timișoarei și un număr de șase granturi artistice pentru artiști din oraș.

Asociația va colabora cu diverse organizații din Timișoara și cu organizații relevante din foste, actuale sau viitoare orașe capitale culturale europene ce au astfel de programe deja dezvoltate pentru a selecta cele șase granturi și cele șase rezidențe în următoarele domenii: arte vizuale, literatură sau scriere creativă, muzică și teatru sau dans.

***Perspective fluide***

*Partener:* Asociația SPICC; Asociația Identity.Education

*Perioada*: pe parcursul anului

Acest Traseu include două proiecte paralele care au la bază mișcările de identitate culturală - pentru femei și comunitatea LGBTQ + aflată într-o evoluție continuă.

**HERCity** este pus în practică de Asociația SPICC, fiind un proiect care încearcă să recupereze dimensiunea feminină a orașului Timișoara și să contribuie astfel la o rescriere a istoriei culturale urbane mai echilibrată, recunoscând și informând asupra contribuției femeilor locului la patrimoniul cultural local. **HerCity** va provoca atât timișorenii cât și turiștii prin experiențe feminine diverse, de la trasee turistice ce vor viza locuri marcate de personalități feminine la ateliere tematice, spectacole cu privire la miturile arhetipale ale femeilor, proiecții cinematografice cu tematică feministă și întâlniri cu personaje feminine relevante pentru cultura orașului. Toate acestea vor reconfigura geografia, istoria și cultura orașului.

**Identity.Education** urmărește recunoașterea și integrarea incluzivă a comunității LGBTQ + în toate aspectele sociale ale vieții, ca parte integrantă și activă a unei Timișoare tolerante. În 2019 aceștia vor cartografia comunitatea și vor identifica nevoi și așteptări. Programul pune accent pe organizarea și găzduirea de evenimente lunare despre cultura queer (nopți de film, fotografie și expoziții de artă, spectacole de teatru, muzică și dans) corelate cu calendarul internațional și național al mișcării LGBTQ+; Crearea de parteneriate cu parteneri naționali și internaționali și grupuri de advocacy reprezintă o prioritate.

***STAȚIA: ÎNDRĂZNEȘTE!***

În centrul acestei Stații se află cartierele noastre, alături de formele de artă participativă care își pot găsi surse de creație doar în locurile unde trăim și unde muncim. Căutăm modalități de a ne implica împreună pentru a ne schimba orașul și a colabora cu vecinii noștri. Oare poate cultura să dea oamenilor puterea de a crea structuri și tradiții noi?

***La pas***

*Partener:* **C.R.I.E.S.** - Centrul de Resurse pentru Inițiative Etice și Solidare

*Perioada*: pe parcursul anului

Împreună cu partenerii de la CRIES inițiem un **program de educație alternativă privind consumul responsabil**, care se va derula în 10 școli. Abordăm teme precum biodiversitatea locală, hrana sustenabilă, consumul responsabil, reconectarea cu micii producători sau promovarea culturii prin gastronomie.

De asemenea, ne propunem dezvoltarea unui **serviciu public** care să sprijine și să ofere consultanță organizatorilor de evenimente, pentru ca aceștia să își crească impactul social și cel de mediu. În 2019 se va oferi consultanță unui grup de experți în responsabilitate socială, incluziune sociale și dezvoltare sustenabilă.

**Competiția națională „Food for Art”** invită artiști să abordeze tematica hranei. Cinci lucrări selectate vor fi expuse într-o expoziție publică organizată la Timișoara.

Tot în 2019 vom avea și ediția pilot a **festivalului „La pas”,** un târg cu produse sustenabile locale, o secțiune de film și una de „performing food”. Totul va fi „condimentat” cu concerte live. Festivalul se va întinde pe durata a două zile.

În final, vom produce un food-truck, folosind în special materiale reciclate. El va funcționa ca un instrument de educare a publicului cu privire la importanța producătorilor locali, a hranei sănătoase și a dezvoltării sustenabile și ca loc în care se distribuie mâncare excelentă. Food-truck-ul va fi modulară și va putea fi folosit atât pentru evenimente mici, cât și pentru evenimente de amploare, dat fiind că Timișoara este pe cale să devină Capitală Europeană a Culturii.

***Vocile orașului***

*Partener:* Teatrul Național Timișoara

*Perioada:* pe parcursul anului

Acest Traseu este găzduit de Teatrul Național din Timișoara și propune dezvoltarea a două proiecte în cursul anului 2019: Atelierul Identitate și Central Park.

**Atelier Identitate** vizează întâlnirea omului citadin cu tradiția, precum și recuperarea individuală și în comuniune cu identitatea spațiului în care trăiește. Marius Andrei Alexe (Subcarpați) va redescoperi, împreună cu participanții la seria de ateliere Identitate, valorile creative ale tradiției în societatea contemporană; împreună vor reconecta prin muzică trecutul la prezent și vor disemina conceptul și rezultatul atelierului în cadrul unor concerte publice în aer liber.

**Central Park** vizează transformarea Sălii 2 a Teatrului Național și a Parcului Civic, care o înconjoară, într-un epicentru civic și cultural al Timișoarei prin realizarea unei serii de instalații, ateliere și evenimente aflate sub semnul conceptului „Construiește democrația” – în colaborare cu artiști din toate domeniile și cu participarea directă a cetățenilor. Proiectul se derulează de-a lungul anului și deschide mai multe direcții:

a) Realizarea unei instalații complexe, în colaborare cu un scenograf/ artist plastic ales. Acesta va imagina mai multe trasee în Parcul Civic și va include și o instalație video.

b) Organizarea unui workshop de scriere creativă, intitulat **Subiect / Obiect**.

c) Organizarea la Sala 2 a unui atelier de dans pentru persoane hipoacuzice, susținut de coregraful **Pal Frenak**.

***Dante21* - a doua etapă**

*Parteneri:* **FITT**, **Festivalul de la Ravenna (IT);**

*Artiști și colaboratori implicați:* **Teatro delle Albe (Ravenna, Italia)**

șiartiști din cadrul următoarelor teatre, care vor avea rolul de „îndrumători” pe parcursul anului: Teatrul Maghiar de Stat, Teatrul Merlin, Teatrul Labirint, Basca

*Perioada*: pe parcursul anului; vizită de lucru la Ravenna în iulie 2019

Timișoara 2021 are misiunea specială de a se implica în teme europene, istorie și excelență culturală. În 2021 vom comemora 700 de ani de la moartea marelui scriitor italian **Dante**. Opera sa a fost fundamentul care a dat Italiei, în anul unirii sale 1865, limba, cu rădăcini comune cu limba română, precum și unul dintre cele mai remarcabile limbaje literare și teatrale din Europa.

Am ales Dante ca pretext de întâlnire cu istoria europeană. **Teatro delle Albe**, o companie de teatru a cărei activitate este recunoscută prin câștigarea a numeroase premii, putem avea acces la ideea de „non-scuola”, o abordare care se concentrează pe comunitate și co-creare, cu accent pe tineri. Proiectul **Dante21** a fost demarat în 2018 prin atelierele desfășurate cu un grup selectat de tineri, artiști și mediatori de teatru, care cuprinde peste 70 de persoane, și care a abordat **Divina Comedie** prin prismascriitorului Marco Martinelli și a Teatro delle Albe, fiind un proces care se va desfășura până în 2021.

Strânsa colaborare cu legendarul **Festival de la Ravenna** (Italia), se va concretiza în 2019. Un grup de tineri și artiști profesioniști de teatru se va alătura ultimelor etape de pregătire a spectacolului ***Purgatorio***, partea a 2-a a Divinei Comedii, care va fi prezentat în Premieră Mondială la festivalul din iulie. Spectacolul se va juca timp de două săptămâni, implicând peste 50 de cetățeni ai Timișoarei. Toate acestea pregătesc terenul pentru co-crearea întregii DIVINE COMEDII în 2021, un spectacol prezentat exclusiv la Timișoara și Ravenna, în care se vor implica sute de oameni, din ambele orașe.

***Cartiere***

*Perioada*: mai/iunie 2019

Cartierul din zona Piața Traian, una dintre cele mai interesante zone ale orașului din punct de vedere istoric, marcată de numeroase provocări, va fi animat la începutul verii printr-o serie de acțiuni participative, parțial susținute de o companie de arhitectură/arte stradale din Țara Bascilor în colaborare cu artiști locali. O mare parte din energie se va concentra pe copiii și tinerii pentru care Piața Traian este locul în care se întâlnesc în fiecare zi, precum și pe regândirea arhitecturii și a utilizării spațiului. Ateliere deschise, discuții publice și concerte.

***IMPULS***

*Parteneri:* **Institutul Francez din Timișoara; FR/RO Sezonul 2019; Școala de Circ din Timișoara**

*Perioada: iulie 2019*

Unul dintre principalele obiective ale proiectului **Timișoara 2021 - Capitală Europeană a Culturii** este acela de a lărgi și de a dezvolta **baza publicului** pentru activitățile culturale din oraș. Vom face acest lucru progresiv. În vara anului 2019, vom organiza un festival anual de folclor și artă populară: unde vom putea vedea modul în care evoluează, devine vizibilă în cadrul modalităților de exprimare artistică contemporane și are efectiv loc transformarea tradițiilor.

Traseul aduce artele stradale mai aproape de zonele în care locuiesc oamenii, zonele în care își fac cumpărăturile, își duc copiii la școală, de locurile prin care trec în fiecare zi. Evenimentele vor avea loc în spații neconvenționale și publice.

În 2019 - prima noastră vară IMPULS - intenționăm să avem un **Prim Plan Francez** special. Aceasta este o etapă naturală, dat fiind că dezvoltarea artelor stradale, a dansului contemporan și a conceptului de cirque nouveau este de mare amploare în Franța. În perioada 7-14 iulie, ultima zi a evenimentului fiind chiar Ziua Națională a Franței, vom invita două companii franceze, reprezentante emblematice ale artelor stradale.

Tema pentru IMPULS 2019 este „**Timișoara în curs de (re)construcție”**. Această temă se referă atât la dezvoltarea urbană permanentă a Orașului (parcuri, spații publice, un nou cinema de artă, renovarea fațadelor celor mai importante clădiri baroce din oraș), cât și la proiectul Capitală Europeană a Culturii care începe să se contureze și să se dezvolte, și a cărui manifestare va culmina în 2021. Tema a fost parțial inspirată de tendința artiștilor stradali și a celor care se manifestă în spațiul public de a se implica direct în arhitectura orașului și a elementelor de construcție care fac parte din structura unui oraș - schele, pietre, materiale pentru acoperișuri, utilaje de construcții, stații de autobuz, poduri și multe altele.

***Impuls Fabric***

*Parteneri:* **Institutul Francez din Timișoara**

*Perioada:* octombrie 2019

Traseul include și un mini-festival - **Impuls Fabric**, ce se va desfășura în luna octombrie în cartierul Fabric, incluzând o serie de spectacole de dans și arte stradale locale și internaționale, și concentrându-se pe Piața Traian și pe spațiile/clădirile din jur.

Pe parcursul întregului week-end, comunitatea va putea beneficia de ateliere deschise și alte oportunități de a se implica direct.

***STAȚIA: ORAȘUL LUMINILOR***

De ce avem nevoie pentru a ne crea, noi înșine, orașul? Cum ne poate ajuta noul stil de viață digital să regândim și să definim, împreună, mediul urban înconjurător?

***Patrimoniul sub reflectoare***

*Parteneri:* **Muzeul Național al Banatului**; **Universitatea** **Politehnica**.

*Perioada*: pe parcursul anului

**Patrimoniul sub reflectoare** spune multiple povești ale Timișoarei prin intermediul tehnologiilor digitale. Povești ale patrimoniului cultural, ale dezvoltării tehnice, ale comunităților și vecinătăților, vor fi împletite cu povești personale ale locuitorilor din trecut și prezent. Prin integrarea acestora într-o platformă participativă, online si mobilă. Povești personale, articole de ziar, fotografii sau filme, toate fiind transformate în aplicații de realitate augmentată și virtuale. De asemenea, datele istorice colectate, vor fi expuse și fizic in expoziții.

Pe parcursul acestui Traseu, ne vom concentra pe trei cartiere: **Iosefin** (AUZUL, 2019), **Elisabetin** (TACTILUL, 2020) și **Fabric** (VĂZUL, 2021), pe clădirile lor istorice, operele de artă publice, pe comunitățile lor etnice și pe inovațiile tehnice. Ulterior, scriitori, actori, regizori, fotografi și artiști media vor transforma poveștile colectate în elemente de realitate augmentată și virtuală pentru aplicații inteligente de turism. Ghizi locali vor împărtăși istoriile cartierelor folosind tehnologiile moderne.

Activitățile din 2019 vor porni de la trei surse: punctele emblematice ale cartierului **Iosefin**, ce vor fi readuse la viață prin istorii personale, cum ar fi cea a Valeriei Dr. Pintea, 1893 – 1984. Traseul **Patrimoniul sub reflectoare** oferă localnicilor și turiștilor ocazia de a vedea, a auzi și a simți trecutul Timișoarei și, în același timp, de a co-crea viitorul acestuia prin suprapunerea virtuală a patrimoniului intangibil și prin punerea bazelor unei guvernanțe participative a moștenirii culturale.

***Spații vii***

*Partener:* **Ordinul Arhitecților din România** – Filiala Timiș

*Perioada:* mai-octombrie 2019

În 2019, în cadrul acestui Traseu se vor realiza două proiecte: **Transit(e)** și Campania **Privește Orașul**.

Transit(e) a fost inițiat în anul 2018 cu două intervenții în Gara de Nord, concretizate prin instalații care au atras atenția asupra spațiilor și a posibilităților pe care le oferă acestea. În 2019 ne propunem continuarea acestor încercări de găsire a noi utilități și noi sensuri pentru diverse spații din Timișoara.

Campania **Privește Orașul 2019** are la bază conceptul descris în Dosarul de candidatură. Partenerii noștri pornesc de la premiza ca spațiul public este o noțiune prea abstractă pentru a putea fi apropriată în mod cotidian și că acest fapt este unul dintre motivele pentru care spațiul public nu este dezvoltat și îngrijit, Prin „umanizarea” unei serii de locații din oraș, transformându-le în personaje cu trăsături umane (defecte, calități, trecut, viitor, credințe, speranțe, temeri) schimbăm modul în care locuitorii orașului se raportează la aceste locații, și la spațiul public pe termen lung.

***MultipleXity***

*Partener:* multipli factori interesați; **Primăria Timișoara**

*Perioada*: pe parcursul anului

TM2021 este o oportunitate unică de a crea o moștenire pe termen lung pentru Timișoara. Europa are nevoie de inițiative pentru a aduce în prim plan întâlnirile etice și creative dintre știință și tehnologie.

Unul dintre punctele centrale ale Dosarului de candidatură, direct corelat cu **Strategia culturală a orașului Timișoara 2014-2024**, este dezvoltarea unui nou „Centru de Arte, Tehnologie și Inovații”, un spațiu fizic din oraș dotat cu tot ceea ce este necesar pentru construirea unui viitor ecosistem și pentru eliberarea potențialului nostru, atât în domeniul artelor, cât și în domeniul științific. Vom numi acest centru **MultipleXity** sau, pe scurt, MX.

Asociația TM2021 are misiunea de a crea conceptul și de a asigura curatorierea conținutului cultural pentru 2020 și 2021. Primăria Timișoara va construi și va susține financiar dezvoltarea centrului.

„Luminează orașul prin tine” este viziunea moștenită de MultipleXity. Misiunea MX este aceea de a stimula curiozitatea, curajul, colaborarea și cre-acțiunea. Evoluția continuă este răspunsul nostru la schimbările disruptive.

Dezvoltarea unei identități culturale guvernată de deschidere, participare, inovație, conectare și responsabilitate este unul dintre principalele obiective ale programului TM2021. În mod asemănător, ADN-ul Centrului MultipleXity este format din aceste valori care conturează *comunitatea*, *conținutul*, *coordonarea*, și, nu în ultimul rând, *construcția* spațiului.

Expoziții interactive, evenimente dinamice, viitoare laboratoare, spectacole live, ateliere „transparente” sunt instrumentele pe care le va folosi MX, pentru a crea o experiență autentică, în continuă evoluție, pentru comunitate și vizitatori.

Ne propunem ca până în anul în care vom fi Capitală Europeană a Culturii să avem un spațiu temporar. Printre obiectivele noastre pe 2019 se numără alegerea unei locații prototip, identificarea factorilor interesați care se vor implica activ, conectarea conținutului artistic pentru 2020 și 2021 și o mai bună înțelegere a eventualelor contribuții ale comunităților artistice și științifice.

***Incubatoare de energie***

*Partener:* Asociația La Figurat (Festivalul Sabotage)

*Perioada*: pe parcursul anului

Pentru acest Traseu, **Festivalul Sabotage** (Asociația La Figurat) și își propune în 2019 să activeze spațiile neglijate și revendicarea patrimoniului industrial prin demararea unei prime reconversii culturale în spațiul industrial aparținând fostei fabrici de textile **Pasmatex**.

Proiectul va urmări crearea unui spațiu, sub denumirea **Kunst**, pentru muzică și artă electronică din Timișoara, creșterea unei comunități locale de artiști care în timp ar putea fi recunoscuți la nivel național și internațional. Vom crea o platformă online prin care să lansăm producții de muzică, și care, în timp vor putea funcționa asemenea unei case de discuri, dar și agenție de impresariat pentru muzicienii locali aflați la început de drum.

Spațiul Kunst va însemna o casă pentru muzică și artă alternativă, va adăposti toate sub-genurile muzicii electronice, precum techno, house, electro, disco, dub sau experimental. În același timp, va promova diferite tipuri de design, precum ilustrație, meșteșug, design de produs, textil, modă, instalații și arhitectură.

***Lumina Unirii***

*Parteneri*: **Auăleu; Muzeul de Artă Timișoara;** comunități religioase din Piața Unirii

*Perioada:* septembrie 2019

După o primă ediție care a avut loc în 2018 în Piața Libertății (**Lumina Libertății**), seria Lumina se mută în 2019 în Piața Unirii, cu un număr mai mare de artiști internaționali și o mai mare implicare din partea artiștilor locali. Vor fi incluse instalații de arte vizuale și proiecții video. Fiind animată de o explozie teatrală, această producție de mari dimensiuni se concentrează pe **Diversitate,** folosindu-se despecificul pieței materializat prin urme multi-etnice evidente și sfere culturale suprapuse: pe parcursul week-endului prelungit, se vor pune în lumină diferite aspecte legate de comunitățile de germani, sârbi, români, evrei și alte elemente specifice etniilor locale.

Trei seri, trei acte, șase perspective. O Călătorie a Luminii către o unire sustenabilă.

***STAȚIA: LUMINĂ PESTE GRANIȚE***

Această Stație pune în discuție ideea de oraș explorând diferite spații, atât bine-cunoscute, cât și ascunse, care definesc peisajul urban. Stația include acțiuni artistice de-a lungul Canalului Bega, în satele din Banat și în câteva dintre cele mai cunoscute zone centrale ale Timișoarei.

***BEGA!***

*Partener:* Asociația Culturală PLAI

*Perioada:* aprilie/mai și octombrie/noiembrie 2019

În 2019, BEGA! va fi orientată spre activarea zonelor dens populate prin spectacole de tip pop-up al căror conținut artistic îl constituie instalații interactive în mai multe cartiere de pe lângă râul Bega. Instalațiile se vor ridica în timpul serii, astfel încât să surprindă locuitorii zonei și să le stârnească interesul de a vizita și celelalte cartiere. Proiectul cuprinde două perioade: martie – aprilie și octombrie – noiembrie, prima perioadă poartă numele “**The Lightning Project**” și combină știința cu artele spectacolului. A doua perioadă se concentrează asupra unor structuri interactive care încurajează publicul să comunice prin mesaje personale sau relevante la nivel social, prin intermediul digitalizării acțiunilor fizice.

***Cămine în mișcare***

*Partener:* Asociația Prin Banat

*Perioada:* august/septembrie 2019

Pentru anul 2019, ne propunem să continuăm documentarea așa-numitelor Cămine (localități) din regiunea Banatului istoric, colectarea poveștilor ce au ca subiecte centrale migrația, mobilitatea și relocările de populație și transpunerea acestora în forme de artă. În paralel, vom continua organizarea de evenimente culturale, în localitățile documentate. O oportunitate a anului 2019 va fi extinderea proiectului în Serbia, în Banatul istoric, mai precis în regiunea Backa, urmărind în acest sens și conectarea Timișoarei și Novi Sad-ului printr-un traseu cultural, în vederea anului 2021, când ambele vor deține titlul de capitale culturale ale Europei. Tematica pentru anul 2019 va fi unirea Banatului cu România, după aproape un an de ocupație sârbească și modul în care granițele apărute „peste noapte” au influențat viețile familiilor de români și sârbi, precum și consecințele acestor schimbări teritoriale.

***Encounters***

*Partener:* FundațiaArt Encounters; Fundația Triade

*Perioada:* mai-iulie;septembrie-noiembrie 2019

Traseul se compune din două parteneriate cu Fundația Art Encounters pentru programe ce urmează a se desfășura în cadrul **bienalei Art Encounters 2019** și **Fundația Triade** pentru o serie de inițiative ce se vor desfășura pe parcursul anului.

**Art Encounters**

Bienala2019include două programe dezvoltate în parteneriat cu Timișoara 2021.

*Light Moves* - Platforma dedicată performance-ului a fost prezentă încă de la îînceputul activității Fundației Art Encounters. Acum vom duce mai departe această moștenire importantă și vom extinde programul prin acele acțiuni performative care inovează necontenit felul în care înțelegem arta contemporană. Prin invitarea unor artiști de renume și producerea de acțiuni care relaționează cu orașul, componenta performativă ia amploare și aduce publicul de teatru, dans, arte vizuale și muzică laolaltă.

*Programul de conferințe și ateliere* - Un program de tip întâlniri publice pregătit de Fundația Art Encounters pentru bienala din 2019, cu patru componente:

-  Un **seminar** adresat cu precădere publicului de specialitate din zona artei contemporane.

-  O **conferință** dedicată unor teme de interes pentru scena artistică din România, cum ar fi legătura dintre Est și Vest, dar și teme legate de viitorul artei contemporane.

-  O **serie de prelegeri** gândite pentru a da ocazia publicului larg să întâlnească̆ artiști importanți și curatori de renume internațional.

-  Un **atelier** dedicat formării și perfecționării criticilor de artă emergenți.

**Encounters 2**

**Fundația Triade,** în parteneriat cu Timișoara 2021, oferă următoarele programe:

* Réflexions/Arc-en-ciel de Cristina Passima Trifon, expoziție dublă, itinerantă, creată în parteneriat cu Primăria Arondismentului XIII Paris, inclusă în programului Saison France Roumanie.
* Organizarea rezidenței artistei Flora Moscovici la Timișoara (iunie-iulie 2019).
* Expoziția **Presence, Essence, Identity** a artistei **Magdalena Abakanowicz**
* 5 Artist Talks /Walks.
* Un program de mediere culturală și educație, folosind materialul expus.

***Baroc Re-Loaded***

*Parteneri:***Muzeul de Artă Timișoara (MartT); Meta Spatiu**

*Perioada:* **mai-iunie 2019**

**BAROC RE-LOADED** este unul dintre cele două Trasee incluse în Dosarul de candidatură care se concentrează aproape integral pe scena artelor vizuale. Acesta include expoziții, concerte, întâlniri publice și discuții care vor fi generate pe parcurs.

În 2019, parteneriatul încheiat între echipa de curatori independenți META Spațiu și Muzeul de Artă din Timișoara aduc în scenă forme creative de interpretare a artelor și a patrimoniului.

Barocul este ultima experiență fără granițe care a conectat o mare parte din Europa din punct de vedere cultural. Mobilitatea liberă a artiștilor, arhitecților, muzicienilor și ideilor a fost un fenomen obișnuit al secolului 18. Barocul înseamnă culori vii, strălucire și fast și este perceput ca fiind un proces turbulent de re-formulare constantă, de tensiuni între cunoaștere și speculații, rațiune și spiritualitate.

Dat fiind că Timișoara este un loc de întâlnire a influențelor Bizantine și Catolice, ciocnirea dintre acestea generează un potențial suplimentar. Muzeul de Artă, Biserica Evanghelică și Domul Catolic creează împreună un spațiu puternic de interacțiune. Baroc Reloaded aduce artiști experimentali contemporani în decorul patrimoniului cultural regional, amestecând opere de artă și elemente estetice din două epoci diferite.

***STAȚIA: PEISAJE DE LUMINĂ***

Această Stație constituie inițierea unui laborator deschis, permanent, pentru experimente interdisciplinare și inovații, care încurajează noile generații să exploreze și să îmbrățișeze creativitatea.

***În căutarea luminii***

*Parteneri:***Filarmonica de Stat „Banatul” din Timișoara, Orchestra simfonică din Gera; soliști**

Gera, Germania este un oraș înfrățit cu Timișoara din anul 1998.

*Perioada:*martie, septembrie, noiembrie 2019

Cea mai importantă instituție muzicală din oraș își începe călătoria spre 2021 printr-o serie de concerte:

Martie 2019 la Lugoj - Teatrul Municipal/ Malul Timişului. Muzică: Anotimpurile (Vivaldi - Piazzolla) cu 2 orchestre de coarde, un clavecin, doi solişti, un scenograf și proiecţii video.

Septembrie 2019 la Sânnicolau Mare - Castelul Nako. Un recital cameral cu lucrări din creaţia compozitorilor Ludwig van Beethoven şi Bela Bartok.

Noiembrie 2019 la Sala Capitol Timișoara. Un concert vocal-simfonic susţinut de Orchestra simfonică a FBT şi Orchestra simfonică din Gera - în program Simfonia nr. 3 de Gustav Mahler.

***Ecouri europene***

*Parteneri:***Asociația** **Diplomatic Art; mai multe consulate europene din Timișoara**

*Perioada:*pe parcursul anului

**Proiectul** **Consulart** își propune să evidențieze și să aducă în atenția publicului spații neconvenționale pentru evenimente artistice, în special clădiri (și cartierele în care acestea sunt amplasate) în care **consulate generale** și onorifice își desfășoară activitatea în Timișoara. Spațiile destinate afacerilor, locuitului și în special activităților consulare vor găzdui temporar proiecte colaborative, interdisciplinare și interculturale. Fiecare instalație va implica un duo format dintr-un artist (muzician / scriitor / antropolog / artist vizual / arhitect) din Timișoara și unul internațional, în special din țara al cărei consulat găzduiește evenimentul specific locației.

***Kids21 - SEASONS (Anotimpuri)***

*Parteneri principali, fiecare dintre aceștia găzduind un Anotimp:*

**One Move**; **Biblioteca Județeană** **”Sorin Titel”Timiș**; **Școala de Circ din** **Timișoara**; **Teatrul** **Merlin**

împreună cu alte grupuri comunitare

*Perioada:* martie (copii & copii); iunie (copii & tineri); octombrie (copii & adulți); decembrie (copii & vârstnici), 2019

Arta pentru și împreună cu copiii, îmbinată cu pedagogia critică, reprezintă motorul acestui traseu. Proiectul inițiat ca urmare a focus group-ului **Kids21**, realizat în perioada 2017-2018, cu scopul de a implica profesorii, instituțiile de învățământ și alți operatori culturali care contribuie la procesul educațional, prin educație formală și informală. Beneficiarii acestui Traseu vin cele mai diverse categorii, ca formare profesională, segment de vârstă și interese.

Era tehnologică reprezintă un pas important în educație, uimindu-ne, derutându-ne, conectându-ne. Cum putem îmbunătăți educația, baza esențială a culturii noastre, pentru a se adapta cerințelor lumii în rapidă schimbare în care trăim? Cum putem micșora prăpastia dintre generații? Cum integrăm copiii cu nevoi speciale?

În 2019, **Kids21** organizează activități cultural-educative și artistice, urmând calendarul **ANOTIMPURILOR: primăvară** (martie), când copii se vor întâlni și vor co-crea împreună cu și pentru alți copii; **vară** (iunie), când copii se vor întâlni și vor fi ghidați de tineri; **toamnă** (septembrie),când vom explora relația dintre copii și adulți; **iarnă** (decembrie), când copii și vârstnicii vor lucra împreună și vor împărtăși experiențe. Programul **Kids21** va continua pe parcursul anilor următori, până în 2021.

***SPORT21***

*Parteneri:*cluburi și asociații sportive din Timișoara

*Perioada:*vara 2019

Considerăm că sportul sunt un element al culturii, consideră, performanța sportivului ca fiind o formă de creație. La fel ca literatura, teatrul sau cinematografia, sportul este creator de mituri, de legende și eroi. Și pentru că sportul nu este doar o simplă manifestare, ci un fenomen de amploare ce pune în mișcare imaginația și fantezia, vom organiza o primă ediție a care îmbină sportul și cultura și care să arate frumusețea și colaborarea din spatele scenei. Vom aduce în fața timișorenilor personalități sportive, a căror viață include cultura, dar și personalități artistice practicante sau iubitoare de sport. Competițiile și activitățile rezervate copiilor și amatorilor sunt completate de expoziții, dezbateri și filme care abordează sportul ca demers socio-cultural. **Sport21** 2019 va include un pre-eveniment prin care vom celebra 120 de ani de la organizarea, la Timișoara, a primului meci de fotbal.

***NETWORKING EUROPA***

*Parteneri: Centrul Cultural Plai; Trans Europe Halles*

*Perioada:*martie și octombrie 2019

În 2019, în parteneriat cu Centrul Cultural Plai și Ambasada, Timişoara 2021 va sprijini organizarea la Timișoara a două **evenimente Trans Europe Halles**: TEH 88 Camp și TEH Balkan. Trans Europe Halles este cea mai importantă rețea europeană de spații post-industriale sau post-militare care sunt transformate în spații culturale.

TEH 88 CAMP este întâlnirea anuală a membrilor acestei rețele, și va avea loc la Timișoara. Prima ediție a TEH Balkan se va organiza în 2019, pentru a aduce împreună în cadrul unei rețele regionale spațiile care sunt în curs de a întruni condițiile necesare pentru includerea în TEH.

***SEARCHLIGHT (ÎN LUMINA REFLECTOARELOR): apel pentru noi idei de proiecte***

Conform celor stabilite în Dosarul de candidatură, o parte din ce în ce mai mare a Programului nostru se va îmbogăți curând prin intermediul unui Apel de proiecte - **SEARCHLIGHT**. Noi idei și proiecte vor fi integrate în lista din ce în ce mai mare a inițiativelor care formează Timișoara 2021.

Apelul a fost lansat la începutul lunii decembrie 2018. Deciziile vor fi anunțate până la sfârșitul lunii ianuarie 2019. Fiecare propunere va fi evaluată de un Grup Consultativ independent, din care fac parte curatori, artiști, operatori culturali și reprezentanți ai mediului academic/de cercetare.

Implementarea proiectelor selectate depinde de finanțările disponibile și de acordarea la timp a acestora.

SEARCHLIGHT a fost lansată pe trei direcții principale, fiecare având un Grup Consultativ specific:

**1. LOCURI**

* **Patrimoniu** - proiecte pe teme de istorie, memorie colectivă, arhive, rădăcini, diversitate, credințe
* **Orașul** - proiecte pe teme legate de urbanism, arhitectură, design, sustenabilitate, guvernanță
* **Arte vizuale:** instalații, spațiu artistic public/, mediere, educație

**2. OAMENI**

* **Generații** - proiecte pe teme legate de îmbătrânire, tineri, copii, învățare, îngrijire
* **Cartiere** - proiecte pe teme legate de comunicate, conexiuni, schimburi, co-creare
* **Emoție și Mișcare**

**3. CONNEXIUNI**

* **Festivaluri și Acțiuni în aer liber** - spații publice
* **Evenimente:** conferințe, târguri, festivaluri
* **Artele spectacolului**: Muzică, Teatru, Operă, Dans. Invitați și Coproducții.